ꞌLige jaré ralámuli sébale alé Rusaleni piesta nerúgichi Onorúgame niramia.
Griego raꞌíchame nile alué ralámuli.
ꞌLige aꞌbé jábale Belipe anilime rió ilígichi.
Alué Belípeka alé Betsáira anilichi bejtégame nile ejiro Galilea anilichi.
Alueka Esusi oyérame nile.
ꞌLige alué jaré rió regá anele:
―Mué rió,
ramueka Esusi si raꞌichamia jsirú.
ꞌLige simile Belipe ꞌlige Antresi ruyele,
ꞌlige okaka simíbale Esusi ruyemia.
ꞌLige Esúsika anele:
―Ne ju alué rió napu nawágame ju ꞌpa rewagáchika napurigá rió neraga.
Ya ꞌma sébaguru raweli napurigá ralámuli neꞌchí etémala churigá ko ne.
Asíriga ꞌla niraga etémala Onorúgame neꞌchí.
Jena ruimé ne bilé raꞌíchali.
ꞌWe aꞌlá bijchiá ju napu ruwí ye raꞌíchali.
Bilé riꞌligó tabilé weꞌechi echiruga asisáká,
pecha yaꞌwime júkó.
ꞌLige tabilé nerúlamala napurigá ꞌwiwa.
Napuꞌlige ꞌla weꞌete oꞌpóliga echiruga asisáká,
ꞌliko ꞌwe aꞌlá yaꞌwimela.
Neka napurigá riꞌligó rakala alarigá ju ne.
Ralámuli jena wijchimoba mochígame napu ꞌwe nígame ju asíriga ganíliga ejperégame ju aminacho ꞌnata tabiri tábiri korua nobi aꞌkinana suwábaga tábiri tabilé niga mochíbamala.
Alué ralámuli napu tabilé ꞌnátame ju tabiri tábiri niga asinálime,
alueka abisibi ꞌwe aꞌlá ganíliga bejtégame ju jena wijchimoba ꞌlige abiena ꞌpa rewagachi.
Bilé ꞌla nejkúrinilisa nóchame niraga ne ꞌyuga,
alueka neꞌchí najátimili júkuru.
Napu ne ajtí,
alé simámili júkuru alué nóchamechigó.
ꞌLige ne Oꞌnólaka asíriga ꞌla niraga etémala alué neꞌchí guꞌírime.
ꞌLige Esusi aminabi anile:
―Jípeko asíriga weꞌká ꞌnata ne.
Weꞌká ꞌnata ajtí ne alakimeo ne.
¿Chonimela ne?
¿Tánamala ne Oꞌnola Onorúgame napurigá tabilé che ikimela ne napuꞌlige resí ikimeli ju ne pe ꞌwe?
Tabilé tánamala ne alieti.
Neka jena wijchimoba nawákuru resí ikimea.
ꞌLiko Esusi anele Onorúgame:
―Mué Oꞌnó,
ralámuli etériwa chiena ꞌla semá ꞌsime ko mué.
ꞌLiko Onorúgame ꞌpa rewigáchika,
regá anile:
―Neka ꞌma eteri ralámuli aliena ꞌla semá ꞌsime ko ne,
ꞌlige uchéchigo siné etérimio olá ne.
Ralámuli alé jágame akele alé alué raꞌíchali.
Jaré bilé reꞌome anióríle ꞌpa rewagachi.
ꞌLige jaré bilé santo ánjeli raꞌicha orile.
ꞌLiko anile alué Esusi:
―Onorúgameka pecha neꞌchí guꞌíriga anile ko eꞌwele raꞌicha.
Alueka eꞌwele raꞌíchalekuru napurigá ꞌemi akimela.
ꞌMa peꞌwé nawámili ko Onorúgame gustisia olámia.
ꞌMa peꞌwé nawámala Onorúgame alué waꞌlula Remónisi rekábamia,
alué napu nulá ajtí jena wijchimoba.
Reꞌpá bilé gulusichi ujchásiga ne,
suwábaga ralámuli machimela chieri ko ne.
Alarigá anile Esusi napurigá machimémpá ralámuli alarigá mukumeo.
ꞌLige ralámuli anile:
―Alué Onorúgame raꞌichálila ꞌya nerúgame ꞌwe aꞌlá ruwime ju alué rió napu ramué buinámili ju alé resítiri bowechi,
alué rió ꞌla nabí bejtélimili ju.
ꞌLige ¿chonigá laní mué alué rewigáchika nawágame gulusichi chujkugá mukumeli ko?
¿Chieri júpaché ꞌlige alué rió ꞌpa rewigáchika nawágame?
ꞌLige Esúsika anile:
―Alué ꞌwe aꞌlá nejkúramiliká napurigá ꞌwe aꞌlá naꞌtámala ꞌemi ꞌma pe uꞌkabi rawé asimeli ju jena napurigá raꞌósali.
ꞌLa alué ꞌyuga naꞌtálime júkuru bijí jena ajtígachi alué,
napurigá tabilé neyúramala alué chátiri ꞌnátili.
Bilé rió chátiri ꞌnátiga oyame ka tabilé machime ju alemi enegó boꞌné.
Alueka napurigá bilé rió rukó oyame neraga ju,
nobi bilé rió ꞌla eꞌwame ka ne raꞌichálila,
alueka ꞌla rawé neraga eyéname ju.
Ne júkuru abé ꞌla ꞌnátili nejime.
Bijí jena asagá,
ꞌla bijchígilime júkuru ne raꞌichálila napurigá ꞌla Onorúgame ꞌkúchila niwa Onorúgame naꞌtálila ꞌnátame.
Napuꞌlige ꞌma guwárisa raꞌicha,
ꞌma simile,
ꞌma chíbale,
ꞌlige tabilé ꞌwesi ralámuli etele.